კური
კური (გერმ. Chur, რეტორმ. Cuira, იტალ. Coira, ფრანგ. Coire) — ქალაქი აღმოსავლეთ შვეიცარიაში. მდებარეობს მდინარე პლესურის ნაპირზე, მისი რაინთან შეერთების მახლობლად, ზღვის დონიდან 593 მ სიმაღლეზე. უკავია 28,09 კმ², რომელთაგან 18,8% გამოიყენება სასოფლო-სამეურნეო მიზნებში, 52% ტყეებზე მოდის, ხოლო 25,1% შენობებსა და გზებს უკავია. პროცენტული მაჩვენებლით ყველაზე ცოტა — 4,1% მდინარეებზე, მყინვარებსა და მთებზე მოდის. გარშემორტყმულია ალპების კალთებით. ქალაქი კური პირველად მოიხსენიება 452 წელს როგორც ეპარქიის ადგილსამყოფელი, ხოლო შუა საუკუნეებში გახდა ტიპური საეპისკოპოსო ქალაქი. 2010 წლის აღწერის მონაცემებით ქალაქში ცხოვრობდა 33,756 ადამიანი. 2000 წლის მონაცემებით, 81,0% საუბრობდა გერმანულ ენაზე, 5,4% რეტორომანულად, ხოლო 5,1% იტალიურად. ინდუსტრიის ძირითადი წყაროა ტურიზმი. გარდა ამისა, განვითარებულია კვების მრეწველობა, მეტალის დამუშავება და სხვ. ბევრია ღირსშესანიშნავი ობიექტი.